- Hindi News
- National
- हड़ताल से वापस हुए हजारों चेक, बैंकों ने ग्राहकों से ही वसूला रिटर्निंग चार्ज
हड़ताल से वापस हुए हजारों चेक, बैंकों ने ग्राहकों से ही वसूला रिटर्निंग चार्ज
28 फरवरी को सरकारी बैंकों में हुई एक दिन की हड़ताल का खामियाजा हजारों ग्राहकों को उठाना पड़ा। हड़ताल के कारण पेमेंट के लिए लगे चेक क्लीयर नहीं हो सके। तय तारीख पर चेक क्लीयर नहीं होने पर बैंकों के ऑटोमेटेड सिस्टम ने ग्राहकों के खाते से रिटर्निंग चार्ज वसूल लिया। हर खाताधारक पर 170 से लेकर 175 रुपए तक चार्ज किया गया।
सोमवार को ऐसे ही एक उपभोक्ता ने एसबीआई की एमपी नगर ब्रांच में इसकी शिकायत की। उन्होंने बताया कि 27 फरवरी को बैंक में चेक जमा किया था, जो वापस आ गया। इसके एवज में उनके खाते से 170 रुपए कट गए। बैंक में शिकायत की तोे इसे तकनीकी त्रुटि बताया गया, जबकि चेक क्लीयर नहीं होने का कारण बैंकों की हड़ताल थी। एसबीआई के एक अधिकारी ने भी माना कि गड़बड़ी सिर्फ इसलिए हो रही है क्योंकि चेक वापस होने पर सिस्टम अपने आप चार्ज काट लेता है। हालांकि कुछ बैंकों के चेक अभी लौटे नहीं हैं, इसलिए कुल कितनी राशि उपभोक्ताओं के खाते से डेबिट हुई, यह पता नहीं चल पाया है। मध्यप्रदेश में एक दिन में दो लाख से अधिक चेक क्लीयर होते हैं।
एसबीआई प्रवक्ता बोले
ग्राहक शिकायत करेंगे तो वापस होगा चार्ज
ग्राहक के खाते से पैसा कटना तकनीकी गड़बड़ी की वजह से हो सकता है। यदि हड़ताल के दिन चेक वापसी के चलते किसी ग्राहक के पैसे कटे हैं तो वह शिकायत करें। उनसे वसूला गया चार्ज वापस किया जाएगा। -सुजीत चक्रवर्ती, प्रवक्ता, एसबीआई
सबकुछ ऑटोमेटेड,
इसलिए वापस हुए चेक
28 फरवरी को सरकारी बैंकों में हड़ताल थी। ऐसे में इनके सिस्टम नहीं खुले। चेकों का क्लीयरेंस ऑनलाइन होता है। सिस्टम न खुलने पर डेट वाइज चेक रिसीव ही नहीं हुए और वापस हो गए। चूंकि पूरा सिस्टम ऑनलाइन है, इसलिए चेक वापस होते ही ग्राहकों के खाते से रिटर्निंग फीस ऑटोमैटिकली डेबिट हो गई।
tgl_Latn sot_Latn hin_Deva hin_Deva hin_Deva hin_Deva bho_Deva hin_Deva hin_Deva hne_Deva hin_Deva hin_Deva